Folketing
2013-04-24

Man skal passe på med vidtløftige konklusioner. Jeg er selvfølgelig ærgerlig over, hvis det virker lidt kedeligt, at jeg siger de samme ting, men det gør jeg for sådan at være sikker på, at de er fuldt forstået. Derfor vil jeg sige, at man skal passe på med at konkludere noget, som ikke kan konkluderes, hverken ud fra det statsministeren har sagt, eller det, jeg har sagt. For selv om fru Ellen Trane Nørby jo bragte statsministerens citat frem – og igen vil jeg sige, at jeg er ked af forvekslingen – nemlig, at hun har intet principielt imod, at man ophæver nultoleranceprincippet i Grønland, er jeg sikker på, at det ikke kan tolkes i den retning, som der har været gjort forsøg på. For det, der er sagen, er, at på nuværende tidspunkt er der fortsat en udredning i gang, der skal sikre det bedst mulige grundlag for en stillingtagen til spørgsmålet om eventuel udvinding og eksport af uran og andre radioaktive stoffer.